Ey sitəmkar məni rüsvayi-cahan eyləmisən
Ey sitəmkar məni rüsvayi-cahan eyləmisən 
Gözümün yaşını çün Dəclə ravan eyləmisən.

Həmnişin eyləmisən düşməni, ey mayeyi-naz 
Rəşkdən canım alıb bağrımı qan eyləmisən. 

Gün kimi arizinə zülfi-çəlipanı salıb 
Günü gör, əbru-siyah altda nihan eyləmisən.

Nazilə, işvə ilə seyr eləyib gülzan 
Göstərib möcüzə sən sərvi-rəvan eyləmisən.

Bir canım var idi, ey şux ki, aldın o zaman, 
Özgə can dəxi bu bikəsdə güman eyləmisən.

Qaşların taği-sitəm almış ələ, kipriyin ox, 
Öldürürsən məni, nahaq yerə qan eyləmisən. 

Neçin ey şux niqabın götürübsən üzdən, 
Ruyi-xurşidvəşi xalqa əyan eyləmisən.

Almısan ağlımı sərdən mənim, ey afəti-can 
Qəddimi möhnəti-hicrində kəman eyləmisən.

Həsrəti vəslin ilə, ey mahi-mən, Heyranı 
Başı yerdə, gözü yolda nigaran eyləmisən.
Qəzəllər